Potrivit purtătorului de cuvânt al Poliţiei Prahova, Marian Popescu, a fost deschis un dosar penal pe numele lui Cristian Brotoiu, consilier local din Breaza, acesta fiind bănuit că în perioada aprilie – mai 2017 a întreţinut relaţii sexuale cu un minor.

„A fost reţinut pentru 24 de ore. Există suspiciunea rezonabilă că în cursul anului 2017, în perioada aprilie - mai, a întreţinut relaţii sexuale cu un minor”, a declarat Popescu.

Potrivit acestuia, consilierul local urmează să fie prezentat instanţei cu propunere de arestare preventivă.

Primarul din Breaza, Gheorghe Richea, a declarat că nu a fost înştiinţat oficial de cercetarea consilierului, dar s-a luat decizia ca acesta să fie exclus din partid.

„Să ne ferească Dumnezeu să mai fie astfel de cazuri. Am auzit şi noi. Din cauza scandalului, partidul (PSD – n.r.) îl exclude”, a declarat Richea.

Cristian Brotoiu, consilierul local reţinut, are 36 de ani, iar copilul cu care ar fi întreţinut relaţii sexuale este un băiat de 14 ani din localitate.